Kingston upon Hull

Kingston upon Hull, často len skrátene Hull, je mesto a samostatná správna jednotka v Anglicku, v grófstve Yorkshire. Rozprestiera sa na severnej strane rieky Humber, neďaleko východného pobrežia asi  od Severného mora. V priebehu 700 rokov svojej existencie bol Kingston trhovým mestom, rybárskym i vojenským prístavom a obchodno-priemyselným  centrom.

Dejiny 
Územie kde sa nachádza súčasné mesto bolo osídlené najneskôr v 12. storočí, keď bolo založené opátstvo Meaux (postavené: 1150 až 1179). Na východ od súčasného Hullu dal postaviť William le Gros, knieža z Albemarle osadu Hedon, ktorá slúžila ako prístav na rieke Hedon, ktorá neďaleko odtiaľ ústi do rieky Humber. Hedon sa rýchlo rozrastal a kráľ Henrich II. mu v roku 1160 udelil výsady mesta. Rozvoj dopravy a využívanie lodí s väčším ponorom, si vyžiadal presun prístavu k sútoku hlbších riek Hull a Humber v mieste kde sa nachádzala dedina Wyke. Wyke (alebo tiež Wyke upon Hull) dostala v roku 1293, po dohode medzi Edwardom I. a opátom z Meaux, právo usporadúvať trhy. Došlo taktiež k rekonštrukcii tamojšieho prístavu.

Toto miesto sa v roku 1293 stalo strategickým bodom vo vojne medzi Anglickom a Škótskom. Edward I. vybral Wyke ako východzie miesto na zásobovanie svojich vojsk. Kráľ potom v roku 1299 premenoval osadu na Kingstown upon Hull, skrátene Kingston upon Hull. Tento kráľovský výnos je uschovaný v archíve miestnej radnice.

Výnos z roku 1440 ustanovil Kingston (Hull) ako mesto a zriadil funkciu starostu, šerifa a dvanástich úradníkov. Táto listina tiež pridelila úradníkom funkciu sudcov pre mesto a okolité grófstva.

Dôležitosť Hullu ako prístavu sa zvyšovala po celú dobu stredoveku, a významnú úlohu zohrávali obchodné styky zo severným Nemeckom a Pobaltím. Exportným tovarom boli hlavne vlna, plátno a koža. Do mesta sa dovážalo drevo, víno, kožušiny a farby. Prvým starostom mesta bol William de la Pole. Ďalšou dôležitou osobou tej doby bol John Alcock, zakladateľ Jesus College a patrón strednej školy v Hulle. Rozvoj mesta v 16. a 17. storočí sa odrazil na stavbách niektorých honosných budov ako napríklad Wilberforce House, kde je v súčasnosti múzeum dokumentujúce život Williama Wilberforceho.

Roku 1642 starosta Hullu sir John Hotham deklaroval podporu parlamentaristov a odmietol povoliť Karlovi I. vstup do mesta a pripravil tak kráľa o možnosť využiť veľkú vojenskú silu, ktorou mesto disponovalo. Bol označený za zradcu a mal byť, napriek protestom parlamentu popravený. Iróniou osudu ale ten istý parlament trval na vykonaní poprav potom, čo Hotham zmenil stanovisko a vyjadril kráľovi lojalitu. Tieto udalosti boli jednými z prvých sporov Anglickej občianskej vojny. Karol I. ako odpoveď začal obliehať mesto. Toto obliehanie vyústilo do otvoreného konfliktu medzi parlamentom a royalistami.

Do polovice 19. storočia zohralo dôležitú úlohu v rozvoji mesta veľrybárstvo. Najväčší rozkvet mesta sa datuje do obdobia pred prvou svetovou vojnou. V tej dobe, roku 1897, dostal Hull statut mesta. Po úpadku veľrybárstva sa hlavným smerom rozvoja stalo rybárstvo na otvorenom mori až do anglicko-islandské tresčej vojny v rokoch 1975 až 1976. Podmienky stanovené pri urovnaní tohto sporu spôsobili úpadok mesta aj keď naďalej zostalo významným prístavom pre dopravu predovšetkým do holandských prístavov Rotterdam a Bruggy. Hull si tiež udržal dôležitú pozíciu v importe potravín do Veľkej Británie.

Dôležitý prístav, priemyselné zariadenia a blízkosť k Európe boli hlavnými príčinami extrémního poškodenia mesta pri bombardovaní v druhej svetovej vojne. Výskumy uvádzajú, že Hull bol po Londýne druhým najčastejším terčom náletov pri ktorých bolo zničených, alebo poškodených asi 95 % domov. Z asi 320 000 obyvateľov mesta pred vojnou bolo v dôsledku bombardovania asi 192 000 bez domova. Po vojne bola veľká časť centra mesta zrekonštruovaná ale celková obnova bola dokončená až v nedávnej minulosti.

V júni 2007 zasiahla mesto ďalšia pohroma. Veľké povodne vtedy spôsobili zaplavenie asi 20 % obytnej plochy mesta a poškodili 90 zo 105 škôl. Iba škody na školách boli vyčíslené asi na 100 miliónov libier.

Geografia 

Kingston upon Hull sa nachádza blízko východného pobrežia Veľkej Británie, na severnom brehu ústia rieky Humber. Mesto je obklopené časťou grófstva Yorkshire – East Riding, ktoré má prevažne vidiecky charakter.

Väčšia časť mesta sa nachádza na úrodnej pôde na úrovni alebo pod úrovňou hladiny mora. Kingstonská prílivová bariéra (Tidal Surge Barrier) je postavená na mieste kde sa vlieva rieka Hull do ústia Humberu. Býva využívaná asi 8 až 12-krát ročne a chráni pred povodňami asi 10 000 obyvateľov. Vzhľadom na polohu na úrovni s hladinou mora je Hull ohrozený dôsledkami globálneho otepľovania.

Obyvateľstvo 

Podľa sčítania obyvateľov z roku 2001 mal Hull 243 589 obyvateľov čo bolo o 7,5 % menej ako v roku 1991. Odhady z roku 2005 uvádzajú počet 249 100 obyvateľov. V roku 2001 bolo asi 53 000 obyvateľov vo vekovej kategorii do 16 rokov, 174 000 od 16 do 74 rokov a 17 000 starších ako 74 rokov. Údaje z roku 2001 tiež uvádzajú podiel belochov 97,7 % a 97 % narodených vo Veľkej Británii. V meste žilo 71,7 % kresťanov, 18 % bez vyznania a 8,4 % nešpecifikovalo údaj o vyznaní.

Ekonomika a priemysel 

Hull je významným prístavom, ktorým v roku 2004 prešlo 18,5 % importu a 15 % exportu Veľkej Británie. V meste má svoje závody niekoľko významných priemyselných spoločností napríklad British Petroleum, Smith & Nephew, Seven Seas a Reckitt Benckiser.

V Hule sa nachádzajú tri dôležité nákupné strediská – Prospect Centre, Prince's Quay a St. Stephen's. Posledné z nich bolo otevorené 20. sept. 2007. Princes Quay je vybudovaný na stĺpoch pôvodných dokov.

Šport 

Mestský profesionálny futbalový klub, Hull City AFC hrajú v Premier League, v najvyššej súťaže anglickej futbalovej asociácie, kde postúpili v roku 2008. Svoje domáce zápasy hrajú na štadióne Kingston Communications Stadium.

Hull je centrom klubov rugby, sídlia tu dve kluby, ktoré hrajú v superlige. Hull FC, ktorý spolu s futbalovým klubom hrajú na  štadióne Kingston Communications Stadium a klub Hull Kingston Rovers, ktorý hrajú na štadióne Craven Park. V meste je aj viac klubov, ktoré hrajú nižšie súťaže a to kluby East Hull, West Hull, Hull Dockers, Hull Isberg a Hull Ionians.

Mesto má tiež štadión Hull Ice Arena, ktorý slúži ako zimný štadión a aréna pre koncerty a je domov hokejového tímu Hull Pirates, ktorý hrajú v najvyššej súťaži Elite Ice Hockey League. Novým klubom je Hull Hornets, ktorý hrajú americký futbal. Klub získal štatút člena British American Football League 5. novembra 2006 a hrali v BAFL Division 2 Central league v roku 2007. Preteky chrtov sa vrátili do mesta v roku 2007, kedy bol znovu otvorený štadión The Boulevard. V roku 2006 bolo mesto domovom pre wrestlingovú spoločnosť 1PW, ktorá tu 27. mája zorganizovala súťaž Devils Due, ktorá sa konala v aréne Gemtec Arena.

Partnerské mestá 
   Freetown, Sierra Leone
   Niigata, Japonsko
   Raleigh, USA
   Reykjavík, Island
 ,  Rotterdam,  Holandsko
   Štetín, Poľsko

Zdroj

Iné projekty 
.

Mestá v Anglicku
Hanza
Prístavné mestá Severného mora
Univerzitné mestá v Anglicku